PREDKLADACIA SPRÁVA

Návrh zákona, ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „návrh zákon“) je predkladaný ako iniciatívny návrh.

Zámerom návrhu zákona je umožniť získanie oprávnenia na výchovu a vzdelávanie bezpečnostných technikov podľa zákona č. 124/2006 Z. z. aj fyzickým osobám. Podnetom pre túto úpravu je požiadavka Generálneho riaditeľstva pre vnútorný trh a služby Európskej komisie o vykonanie opatrení na úplný súlad zákona č. 124/2006 Z. z., ktorý obmedzuje poskytovanie vzdelávania bezpečnostných technikov na právnické osoby a vylučuje z tejto služby fyzické osoby, s čl. 15 ods. 3 smernice 2006/123/ES o službách na vnútornom trhu. 

Účelom návrhu zákona je aj realizácia zámeru zabezpečovať vzdelávanie podľa § 27 zákona č. 124/2006 Z. z. v príslušných skupinách podľa prílohy č. 2 zákona širším okruhom odborných fyzických osôb, ako len osobami s príslušným dokladom na výkon príslušnej činnosti.

Návrh zákona predpokladá prevažujúci pozitívny vplyv na podnikateľské prostredie; nepredpokladá žiadny vplyv na rozpočet verejnej správy, životné prostredie, informatizáciu spoločnosti a žiadne sociálne vplyvy.

Návrh zákona bol zaslaný prostredníctvom Portálu právnych predpisov 29. októbra 2014 na medzirezortné pripomienkové konanie povinne pripomienkujúcim subjektom a ostatným subjektom, ktorých sa problematika návrhu zákona týka. Výsledky pripomienkového konania sú uvedené vo vyhodnotení pripomienkového konania.